Institucijos privalo skelbti savo įvairovės politiką, tikslus ir visus reikšmingus tikslinius rodiklius, taip pat kiek šie tikslai pasiekti, reguliariai atskleisdamos informaciją apie savo valdymą, kaip to reikalaujama pagal Kapitalo reikalavimų reglamento (KRR) 435 straipsnio 2 dalies c punktą.

Be to, pripažįstant, kad lyčių pusiausvyra „yra ypač svarbi norint užtikrinti, kad būtų tinkamai atstovaujama visiems gyventojams“, KRD reikalaujama, kad „svarbios“ institucijos įsteigtų skyrimo komitetą, kuris turi: i) nuspręsti, koks turi būti valdymo organe nepakankamai atstovaujamos lyties atstovų siektinas skaičius ir ii) parengti politiką, kaip padidinti nepakankamai atstovaujamos lyties atstovų skaičių valdymo organe, kad tas skaičius būtų pasiektas.

Reikalavimas, susijęs su valdymo organų sudėties įvairove, buvo nustatytas siekiant užtikrinti, kad tokius organus sudarytų įvairios kilmės ir kompetencijos nariai. Esant tokiai sudėčiai lengviau gauti nepriklausomą nuomonę ir rengti konstruktyvias diskusijas, be to, taip kovojama su „grupinio mąstymo“ reiškiniu, dėl kurio, kaip manoma, anksčiau valdymo organas vykdydavo nepakankamą priežiūrą.

Duomenys atskleidė, kad valdymo organų sudėties įvairovė pagal lytį yra nepakankama, nes tik 13,63 proc. vykdomųjų pareigų imčiai atrinktose institucijose užėmė moterys. Be to, daugiau kaip dviejų trečdalių imčiai atrinktų institucijų vykdomieji direktoriai buvo vien vyrai ir tik 11 proc. jų vykdomoji direktorė buvo moteris. Tačiau panašu, kad yra teigiama tendencija: įdarbintų vykdomųjų direktorių moterų procentinė dalis nuo 19,39 proc. 2014 m. per 2010–2013 m. laikotarpį padidėjo iki 15,17 proc.

Šiuos rezultatus reikia vertinti atsižvelgiant į aspektus, susijusius su proporcingumu ir skirtinga vykdomųjų ir priežiūros pareigų apimtimi. Taigi, kaip nurodyta EBI ataskaitoje, mažesnėms įmonėms (visų pirma tam tikro pobūdžio investicinėms įmonėms) su mažiau valdymo organo narių sunkiau pasiekti aukštą įvairovės lygį nei vidutinėms ir didelėms įmonėms. Be to, nevykdomųjų direktorių įvairovę lengviau pasiekti visais jos aspektais, nes paprastai priežiūros funkcijas atliekančių valdymo organo narių yra daugiau.

Siekdama, kad įvairovės skatinimo lyginamosioms analizėms skirtų duomenų rinkimas būtų labiau suderintas, EBI gali apsvarstyti, ar savo iniciatyva parengus gaires duomenų rinkimo procesas netaptų paprastesnis.

Išvadų pateikimas

Nors EBI surinkti duomenys ir informacija leidžia susidaryti gerą esamos padėties vaizdą, vis dėlto atrodo, kad kai kuriuos pateikimo aspektus atliekant kitas lyginamąsias analizes galima būtų pakeisti, kad duomenys būtų dar informatyvesni.

Viena iš rekomendacijų EBI būtų konkrečiau atspindėti lyginamosios analizės išvadas, kiek jos susijusios su „svarbiomis“ institucijomis. Visų pirma kitose lyginamosios analizės ataskaitose būtų gerai įvertinti, kiek „svarbios“ institucijos vykdo reikalavimą nustatyti lyčių atstovavimo tikslinį rodiklį ir ar aiškų tikslinį lyčių atstovavimo rodiklį nusistačiusios institucijos pasiekia geresnius rezultatus nei tos, kurios nėra nusistačiusios konkretaus rodiklio.

Kalbant apie institucijų direktorių geografinės kilmės duomenis, siūloma įtraukti informaciją apie geografinių vietovių, kuriose analizuojamos institucijos vykdo veiklą, skaičių. Jeigu tokios informacijos nėra, sunku įvertinti, pavyzdžiui, kiek visas geografines vietoves apimančių institucijų tenkina šį rodiklį tik todėl, kad jos veikia tik vienoje vietovėje.

Be to, pristatant išvadas būtų galima aiškiau diferencijuoti institucijas, įgyvendinančias įvairovės skatinimo politiką, nusistačiusias tikslinius įvairovės rodiklius ar įdiegusias abu aspektus. Visuose palyginamuose skyriuose duomenis reikėtų pateikti pagal tas pačias kategorijas, įskaitant visą ES vidurkį, be to, reikėtų aiškiai apibrėžti visus rodiklius ir vartojamas sąvokas.

Lyginamosios analizės grafikas

Pirmąją lyginamosios analizės ataskaitą EBI parengė remdamasi 2015 m. surinkta informacija. Tačiau KRD reikalavimai dėl institucijų valdymo organų sudėties įvairovės taikomi tik nuo 2014 m., o tai reiškia, kad nuo jų įsigaliojimo praėjo palyginti mažai laiko.

Todėl, kaip teigia EBI, kai kurios institucijos pateikė informaciją apie numatomas, tačiau dar nepatvirtintas įvairovės skatinimo politikos kryptis, tad kyla grėsmė, kad faktiškai patvirtinta ir įgyvendinta politika skirsis nuo tos, apie kurią pranešta šiuo etapu. Kadangi taisyklės nustatytos palyginti neseniai, gali būti per anksti stebėti KRD įvairovės nuostatų poveikį.

KRD 91 straipsnio 11 dalyje aiškiai nenurodyta, kiek dažnai reikėtų atlikti lyginamąją analizę. Vis dėlto, kad būtų ir toliau stebima, kaip institucijos laikosi įvairovės reikalavimų ir nustatomos jų įvairovės praktikos tendencijos, lyginamąsias analizes svarbu atlikti reguliariai. Tokios lyginamosios analizės, viešai skelbiant jų rezultatus, taip pat gali paskatinti kredito įstaigas ir investicines įmones gerinti savo įvairovės skatinimo praktiką, nes vienos institucijos tam tikru požiūriu darytų spaudimą viena kitai.

Atsižvelgdama į įprastą valdymo organų narių įgaliojimų trukmę, Komisija mano, kad lyginamosios analizės nebūtina atlikti kasmet. Vis dėlto ji mano, kad ateityje lyginamąją analizę vertėtų atlikti ne rečiau kaip kas trejus metus.

VI.IŠVADOS

Laikydamasi KRD 161 straipsnio 5 dalyje nustatyto įpareigojimo, Komisija apžvelgė pagal KRD 91 straipsnio 11 dalį pasiektus rezultatus ir įvertino įvairovės skatinimo praktikos lyginamosios analizės tinkamumą.

Peržiūrėjus lyginamosios analizės rezultatus paaiškėjo, kad dar yra daug galimybių tobulėti diegiant įvairovės skatinimo politiką ir siekiant didesnės institucijų valdymo organų sudėties įvairovės. Kalbant apie KRD nuostatų laikymąsi, lyginamoji analizė parodė, kad dauguma tirtų institucijų šiuo metu dar nėra įvykdžiusios reikalavimo įdiegti jų valdymo organų sudėties įvairovės skatinimo politiką. Nebuvo įmanoma įvertinti, kiek „svarbios“ institucijos laikosi KRD reikalavimo nustatyti tikslinį lyčių atstovavimo rodiklį; tačiau lyginamoji analizė atskleidė, kad dauguma tikslinį lyčių įvairovės rodiklį savanoriškai arba privalomai nusistačiusių institucijų dar jo nepasiekė ir (arba) nenustatė jo pasiekimo termino.

Nors šiuos rezultatus iš dalies lėmė taisyklių naujumas, ir institucijos, ir priežiūros institucijos turi toliau stengtis užtikrinti, kad būtų tinkamai diegiama reikiama įvairovės skatinimo politika.

Peržiūrėjus lyginamosios analizės proceso tinkamumą išaiškinti kai kurie aspektai, kuriuos būtų galima gerinti atliekant kitą lyginamąją analizę. Pirmiausia lyginamoji analizė ir jos išvadų pateikimas turėtų padėti suprasti, kiek „svarbios“ institucijos tenkina reikalavimą nustatyti tikslinį moterų atstovavimo rodiklį; lyginamąją analizę būtų galima išplėsti, kad ji apimtų ir darbuotojų atstovavimo aspektą; lyginamoji analizė turėtų būti atliekama reguliariai, bent kartą per trejus metus.

Apskritai Komisijos peržiūra parodė, kad lyginamoji įvairovės analizė suteikia vertingos informacijos apie tai, kiek institucijos vykdo KRD įvairovės reikalavimus. Ši analizė taip pat yra naudinga rezultatų apžvalgos priemonė, nes pateikiama glausta informacija apie įvairovės padėtį KRD institucijose įvairiais laikotarpiais ir jų įgyvendinamą politiką.

Apskritai įvairovės praktikos lyginamoji analizė yra naudinga priemonė vertinant KRD įvairovės reikalavimų poveikį ir veiksmingumą laikui bėgant. Reguliariai atliekant lyginamąsias analizes bus galima nuolat stebėti, kaip yra laikomasi atitinkamų nuostatų, ir įžvelgti būsimas tendencijas įvairovės srityje, įgijus daugiau patirties palyginti naujų reikalavimų srityje. Be to, didinant institucijų įvairovės praktikos skaidrumą, lyginamoji analizė taip pat gali paskatinti ugdyti geresnę pramonės subjektų praktiką, vieniems subjektams darant spaudimą kitiems.

Todėl Komisiją tenkina bendra įvairovės praktikos lyginamosios analizės pridėtinė vertė ir ji mano, kad ši priemonė, šiek tiek ją pakeitus pagal šioje ataskaitoje pateiktas rekomendacijas, yra svarbi siekiant ateityje nustatyti KRD įvairovės nuostatų poveikį. Todėl Komisija nemano, kad šiuo metu reikėtų teikti teisės akto pasiūlymą šioms nuostatoms iš dalies pakeisti.